සෞදි අරාබියේ සත්ත්ව ගොවිපළක සේවය කළ ශ්‍රී ලාංකික කාන්තාවක් ඉන් මුදා ගැනීමට ශ්‍රී ලංකා තානාපති කාර්යාලය සමත්ව ඇත.පසුගිය 2010 වසරේ සැප්තැම්බර් මස (20) වැනි දා ගෘහසේවය සඳහා සෞදි අරාබියාවට ගිය ෆාතිමා අසීරා (43) නැමැති මේ කාන්තාවගේ සේවා යෝජකයා විසින් ඇයව සත්ත්ව ගොවිපළක සේවයේ යොදවා තිබෙන බව තානාපති ආරංචිමාර්ග සඳහන් කරයි.ගවයන්, බැටළුවන් ඇතුළු සතුන් 100ක් පමණ රැක බලා ගැනීම සඳහා මේ ශ්‍රී ලාංකික කාන්තාව යොදවා තිබෙන අතර එහිදී රාත්‍රිය ගත කිරීම සඳහා ඇය වෙත ලබා දී තිබෙන්නේ කුඩා ප්‍රමාණයේ මඩුවක් බවද වාර්තා වෙයි.මේ ගොවිපලේ සේවයේ යෙදවීමට අමතරව මේ කාන්තාව අදාළ නිවෙසේ මෙහෙකාර සේවයේ ද යොදා තිබෙන අතර ඒ හේතු නිසාම ඇයව රෝගී තත්ත්වයට පත්ව ඇත.රෝගී වූ මේ කාන්තාවට ප්‍රතිකාර ලබා දීම සඳහා හයිල්හි පිහිටි රජයේ රෝහල වෙත ඇතුළත් කර ඇති අතර එහිදී දින 30 ක කාලයක් නේවාසිකව ප්‍රතිකාර ලබා තිබේ.